****

**GHIDUL APLICANTULUI**

**PROGRAMUL DE GRANTURI PENTRU ORGANIZAȚII NEGUVERNAMENTALE**

**REABILITAREA BIODIVERSITĂȚII ÎN REGIUNEA PARCULUI NAȚIONAL “NISTRUL DE JOS”**

**Proiectul PNUD „Sprijinirea autorităților din Republica Moldova în gestionarea durabilă a râului Nistru”**

*11 august 2025*

**Sumar**

[I. Informații despre proiect 2](#_Toc1941594368)

[II. Context 3](#_Toc1751090385)

[III. Scopul și obiectivele programului de granturi 4](#_Toc1837567499)

[IV. Sarcini 5](#_Toc1901587594)

[V. Bugetul și eligibilitatea cheltuielilor 6](#_Toc1821320083)

[VI. Criterii de eligibilitate și evaluare 7](#_Toc2077189485)

[VII. Termeni și modul de aplicare 8](#_Toc1622036147)

[VIII. Sesiune de informare pentru solicitanți 9](#_Toc943030329)

# **Informații despre proiect**

Gestionarea durabilă a resurselor de apă, în conformitate cu principiile managementului integrat al resurselor de apă (IWRM), reprezintă o prioritate strategică pentru Republica Moldova. Această abordare integrată presupune coordonarea dezvoltării și gestionării resurselor de apă, a terenurilor și a altor resurse naturale, în vederea maximizării beneficiilor economice și sociale fără a compromite durabilitatea ecosistemelor acvatice.

În acest context, Ministerul Mediului are un rol-cheie în elaborarea și consolidarea politicilor publice în domeniu, precum și în actualizarea cadrului normativ și instituțional pentru a răspunde cerințelor naționale și obligațiilor internaționale.

Scopul acestui efort este de a asigura o guvernanță eficientă a apelor, care să garanteze calitatea și cantitatea resurselor de apă necesare pentru dezvoltarea socio-economică durabilă, sănătatea publică, adaptarea la schimbările climatice, precum și pentru conservarea biodiversității și a ecosistemelor acvatice. Astfel, Republica Moldova urmărește alinierea la standardele și bunele practici europene în materie de management al resurselor de apă, în special prin transpunerea și implementarea prevederilor Directivei Cadru privind Apa (2000/60/CE).

Strategia proiectului „Sprijin pentru autoritățile din Republica Moldova în gestionarea durabilă a râului Nistru”, implementat de PNUD cu suportul financiar al Suediei, constă în îmbunătățirea condițiilor de mediu și sociale în districtul bazinului hidrografic al râului Nistru, prin consolidarea managementului resurselor de apă pe baza unui cadru de reglementare actualizat, a unei planificări cuprinzătoare și fiabile a managementului bazinului hidrografic, a creșterii capacităților instituționale în domeniul managementului apei, precum și a implementării unor activități practice de mediu care să contribuie la îmbunătățirea stării ecologice a râului Nistru.

# **Context**

Râul Nistru este unul dintre cele mai importante cursuri de apă transfrontaliere din Europa de Est, având o importanță strategică pentru Republica Moldova. Acesta asigură alimentarea cu apă pentru aproximativ două treimi din populația țării, fiind o resursă esențială pentru consumul uman, agricultură și industrie.

Pe lângă valoarea sa socio-economică, Nistrul are o importanță ecologică remarcabilă, susținând o varietate de habitate acvatice și terestre care contribuie substanțial la menținerea biodiversității la nivel regional.

Una dintre cele mai sensibile și valoroase din punct de vedere ecologic este regiunea Nistrului de Jos, recunoscută prin desemnarea sa ca Parc Național și zonă Ramsar de importanță internațională. Această zonă se distinge prin prezența unor ecosisteme umede extinse, lacuri meandrate, păduri de luncă și rolul său esențial ca coridor de migrație pentru numeroase specii de păsări și pești.

Parcul Național „Nistrul de Jos” a fost instituit prin Legea nr. 71 din 31 martie 2022 și se întinde pe o suprafață de 61.883,99 hectare. Teritoriul parcului cuprinde 6 localități din raionul Căușeni, 8 localități din raionul Ștefan Vodă și 4 localități din raionul Slobozia, situate pe malul stâng al râului Nistru. În paralel, această zonă este recunoscută ca sit Ramsar de importanță internațională, în conformitate cu Legea nr. 1538/1998 privind fondul ariilor naturale protejate de stat. Statutul Ramsar are ca obiectiv conservarea și protejarea habitatelor naturale valoroase, specifice ecosistemelor acvatice, precum și menținerea biodiversității asociate acestora.

În ciuda importanței sale recunoscute, integritatea ecologică a Nistrului de Jos este supusă unor presiuni crescânde. Printre factorii principali se numără reglarea debitului râului prin complexul hidroenergetic Nistru (Ucraina) și hidrocentrala Dubăsari, care au modificat regimul natural al inundațiilor, au redus inundațiile sezoniere și au afectat transportul sedimentelor. Aceste modificări hidrologice au deteriorat ecosistemele umede din aval, conducând la pierderea habitatelor, întreruperea conectivității acvatice și declinul zonelor de reproducere pentru pești și păsări acvatice. Alți factori precum agricultura nesustenabilă, pășunatul excesiv, speciile invazive și poluarea contribuie la degradarea constantă a biodiversității și a funcțiilor ecologice.

Studiile și evaluările de teren din ultimii ani confirmă că o mare parte din ecosistemele acvatice și de luncă din Nistrul de Jos sunt într-o stare ecologică moderată până la precară și că intervențiile de reabilitare sunt necesare și fezabile. Zonele umede s-au redus sau au secat, vegetația riverană a fost pierdută, iar populațiile de pești și amfibieni sunt în declin. Restaurarea regimului hidrologic, a mozaicurilor de habitate și a practicilor durabile de utilizare a terenurilor este esențială pentru menținerea acestor ecosisteme.

Parcul Național „Nistrul de Jos”, înființat ca zonă protejată pentru conservarea acestor ecosisteme unice, joacă un rol esențial în protejarea biodiversității rămase în regiune. Totuși, conservarea eficientă necesită nu doar protecție legală, ci și restaurare ecologică activă, management participativ și colaborare cu comunitățile locale și alți actori interesați.

Acest apel de propuneri este lansat de PNUD Moldova ca răspuns la provocările și oportunitățile ecologice identificate în scopul selectării unei organizații a societății civile care să implementeze un set cuprinzător de activități de reabilitare a biodiversității în Parcul Național „Nistrul de Jos”.

# **Scopul și obiectivele programului de granturi**

Scopul programului de granturi este de a genera un impact pozitiv asupra biodiversității din Parcul Național „Nistrul de Jos” prin realizarea următoarelor obiective specifice:

1. Consolidarea capacitățile interne ale organizației neguvernamentale selectate în implementarea soluțiilor bazate pe natură și a măsurilor de adaptare la schimbările climatice;
2. Implementarea de către organizația neguvernamentală selectată a măsurilor concrete de reabilitare, conservare și îmbunătățire a biodiversității conform priorităților de conservare naționale și internaționale.

Prin consolidarea capacităților instituționale, se dorește ca organizația neguvernamentală selectată să devină un actor local proactiv în viitoarele inițiative de mediu care să dezvolte un model replicabil de colaborare sustenabilă cu autoritățile publice, comunitățile locale și partenerii internaționali în abordarea degradării ecosistemelor și îmbunătățirea rezilienței la schimbările climatice în bazinul râului Nistru.

**Activități indicative privind reabilitarea, conservarea și valorificarea biodiversității**:

* Restaurarea meandrelor, brațelor laterale și zonelor umede ale luncii pentru a îmbunătăți retenția apei, habitatul biodiversității și conectivitatea ecologică;
* Refacerea zonelor umede degradate sau secate prin intervenții hidrologice (de ex. reconectarea canalelor, eliminarea blocajelor);
* Replantarea și reabilitarea vegetației native riverane și de luncă;
* Eradicarea sau controlul speciilor invazive dăunătoare habitatelor și speciilor locale;
* Îmbunătățirea habitatelor pentru speciile țintă (de ex. locuri de reproducere pentru pești, bălți pentru amfibieni, platforme de cuibărit);
* Refacerea coridoarelor ecologice și a zonelor tampon pentru reducerea fragmentării habitatelor;
* Implementarea de soluții bazate pe natură (de ex. micro-rezervoare, filtre vegetale, captoare de sedimente) pentru a crește reziliența climatică;
* Crearea sau îmbunătățirea traseelor ecologice, platformelor de observare sau panourilor interpretative care promovează accesul neintruziv în habitatele naturale;
* Dezvoltarea de produse eco-turistice tematice pe biodiversitate (de ex. trasee pentru observarea păsărilor, tururi ghidate cu canoe, instruiri privind eco-ghidarea);
* Sprijinirea întreprinderilor de turism comunitar legate de conservarea biodiversității (de ex. centre de informare cu privire la conservarea biodiversității);
* Proiectarea și amplasarea de materiale informaționale care sporesc conștientizarea cu privire la situl Ramsar și Parcul Național (de ex. hărți, broșuri, puncte informative bazate pe coduri QR);
* Consolidarea cooperării cu școlile și instituțiile culturale locale pentru integrarea tematicilor de conservare a biodiversității.

Activitățile urmează să fie implementate pe o perioadă de **15 luni**, începând cu luna **octombrie 2025 și încheindu-se până în luna decembrie 2026**. Acest interval de timp va permite organizației neguvernamentale selectate să planifice, să lanseze și să execute un set cuprinzător de activități de reabilitare a biodiversității pe parcursul mai multor cicluri sezoniere, aspect esențial pentru restaurarea eficientă a ecosistemelor acvatice și riverane.

# **Sarcini**

Organizația neguvernamentală selectată va fi responsabilă de implementarea unui set coerent de activități ecologice, comunitare și educaționale, menite să contribuie la reabilitarea și conservarea biodiversității în cadrul Parcului Național „Nistrul de Jos”, în conformitate cu prioritățile naționale și internaționale în domeniul protecției mediului.

Sarcinile principale includ:

1. **Planificarea intervențiilor** – dezvoltarea unui plan de acțiuni care să contribuie la atingerea obiectivelor sarcinii, să răspundă nevoilor ecologice ale zonei și să includă activități relevante de conservare a biodiversității;
2. **Implicarea comunităților și actorilor locali** – organizarea de consultări publice și ateliere participative pentru planificarea intervențiilor, în colaborare cu administrația parcului, autoritățile locale și alte părți interesate relevante;
3. **Implementarea intervențiilor** - reabilitare ecologică și conservarea biodiversității;
4. **Activități de sensibilizare** - elaborarea și diseminarea materialelor informative (hărți, broșuri, panouri cu coduri QR etc.) care evidențiază valoarea sitului Ramsar și a parcului;
5. **Consolidarea capacităților locale** – instruirea membrilor comunității, personalului parcului și altor actori locali în domeniul reabilitării ecologice, monitorizării participative și gestionării durabile a terenurilor;
6. **Monitorizarea și raportarea progresului** – stabilirea unui mecanism de monitorizare a activităților și a rezultatelor, elaborarea rapoartelor tehnice și financiare intermediare și finale;
7. **Asigurarea durabilității** – formularea de recomandări și propuneri de acțiuni post-proiect pentru menținerea impactului și replicarea bunelor practici în alte zone din bazinul râului Nistru.

# **Bugetul și eligibilitatea cheltuielilor**

Bugetul total prevăzut pentru acest apel este de **150.000 USD**, sumă oferită prin sprijinul financiar al Suediei

**Costuri eligibile:**

* Costuri de remunerarea experților tehnici
* Cheltuieli de transport, logistică și organizare de evenimente;
* Costuri de comunicare, inclusiv materiale de informare și sensibilizare, panouri informative și tipar;
* Taxe și impozite conform legislației Republicii Moldova;
* Lucrări, servicii și bunuri achiziționate pentru reabilitarea ecologică și conservarea biodiversității (minimum 65% din bugetul total propus);
* Costuri administrative (maximum 10%), ce includ costuri de întreținere a oficiului și utilități, remunerarea personalului administrativ (contabil, secretariat, IT, etc.), comunicare (telefon și internet), servicii bancare și comisioane, asigurare, etc.

Pentru a fi considerate eligibile, cheltuielile trebuie să îndeplinească următoarele criterii:

* Să fie efectuate în conformitate cu bugetul aprobat și cu legislația în vigoare privind activitatea asociațiilor obștești;
* Să fie direct legate de activitățile propuse;
* Să fie contractate și realizate în perioada de valabilitate a contractului de grant;
* Să fie susținute prin documente justificative corespunzătoare.

**Notă:** Pentru toate achizițiile realizate din sursele grantului se va aplica cota de 0%.

**Costuri neeligibile:**

* Lucrări majore de infrastructură sau construcții care presupun obținerea autorizațiilor urbanistice și de construcție emise de autoritățile competente ale statului;
* Salarii care nu au legătură directă cu activitățile propuse;
* Chiria biroului, utilități și alte cheltuieli administrative ce depășesc 10% din bugetul total;
* Achiziții mixte fără justificare sau licitație competitivă;
* Achiziții cu conflict de interese (de ex. furnizorul și beneficiarul sunt aceeași persoană, entitate sau fac parte din același grup de entități).

# **VI. Criterii de eligibilitate și evaluare**

Solicitanții trebuie să îndeplinească următoarele criterii de eligibilitate:

* Să fie înregistrați ca Asociație Obștească (non-profit) sau Grup de Acțiune Locală (GAL) în Republica Moldova;
* Să aibă cel puțin 3 ani de experiență dovedită;
* Să dețină experiență anterioară în implementarea proiectelor comunitare de sustenabilitate.
* Să nu dețină un acord de grant activ cu PNUD.

Solicitantul grantului trebuie să declare în formularul de cerere orice program de granturi finanțat de PNUD sau lucrări/servicii furnizate către PNUD în perioada 2023–2027, iar suma cumulată a granturilor pentru această perioadă nu trebuie să depășească 300.000,00 USD.

|  |  |
| --- | --- |
| **Criterii de evaluare:** | **Puncte** |
| Experienta de organizare in urmatoarele tipuri de inițiative:* Experiență dovedită în implementarea proiectelor comunitare de sustenabilitate – 10 puncte
* Experiență de lucru cu implicarea actorilor locali (APL, membri ai comunităților locale) – 10 puncte
* Experiență în reabilitarea biodiversității (implementarea măsurilor de restaurare și conservare, consolidarea capacităților, asistență tehnică) - 20 de puncte
* Experiență în evenimente de formare și consolidare a capacităților – 10 puncte
 | Până la 50 de puncte |
| Metodologia propusă pentru activitățile de reabilitare a biodiversității, activitatea de informare/sensibilizare și implicarea diferitelor părți interesate la nivel local: * În ce măsură înțelege Solicitantul starea ecologică, amenințările identificate și necesitățile de reabilitare ale Parcului Național Nistru de Jos? – 10 puncte
* Aspectele importante, riscurile și problemele legate de intervenția propusă au fost abordate suficient de detaliat? – 10 puncte
* Intervenția propusă este bine definită, corespunde cerințelor, și este aliniată cu strategia proiectului? – 10 puncte
* Cât de eficient încorporează propunerea implicarea părților interesate și asigură sustenabilitatea pe termen lung a rezultatelor? – 10 puncte
* Este planul de implementare clar, realist și secvențiat logic pentru a asigura livrarea la timp și eficientă a intervenției propuse? – 10 puncte
 | Până la 50 de puncte |
| Echipa propusă pentru implementarea activităților de reabilitare a biodiversității (de ex. manager de proiect, ecologist, specialist implicare comunitară, specialist în achiziții) | Până la 50 de puncte |
| **Total punctaj maxim** | **150 puncte** |

#

# **VII. Termeni și modul de aplicare**

Documentele de aplicare trebuie completate în limba română, iar informațiile solicitate vor fi prezentate conform modelului din Formularul de aplicare (Anexa 1) și Bugetul propus (Anexa 2). Toate răspunsurile trebuie să fie formulate clar, concis și în deplină corespundere cu cerințele fiecărei secțiuni din formular.

Formularul de aplicare, împreună cu toate anexele relevante, pot fi accesate pe pagina web UNDP Moldova

**Date de contact pentru întrebări sau clarificări:**

Oxana Arhip, Analistă Proiect - Managementul Integrat al Resurselor de Apă, Proiect „Sprijinirea autorităților din Republica Moldova în gestionarea durabilă a râului Nistru”

📞 079004432

**Termenul de depunere a aplicațiilor**:

Termenul de depunere a aplicațiilor este **1 septembrie 2025, ora 17:00**.

**Modalitatea de depunere:**

Dosarele complete vor fi transmise în format electronic, prin e-mail, la adresa: oxana.arhip@undp.org.

**Subiectul mesajului de aplicare va fi conține obligatoriu:**

„Aplicație concurs Grant ONG – [numele organizației]”

**Dosarul de aplicare va include următoarele documente:**

* Formularul de aplicare completat – Anexa 1 (în format Word și PDF semnat de către reprezentantul legal);
* Bugetul propus (buget pe activități, bugetul consolidat) – Anexa 2;
* Extras din registrul ONG-urilor (nu mai vechi de 3 luni);
* Copia statutului organizației;
* CV-ul organizației;
* CV-urile experților cheie implicați în proiect;
* Raportul financiar al organizației pentru anul 2024;
* Documente (contracte) care confirmă experiența organizației în domeniul protecției mediului (opțional);
* Scrisori de confirmare din partea APL care să ateste acordul și susținerea autorităților pentru implementarea activităților de reabilitare și conservare a biodiversității (opțional)

**Dimensiunea dosarului de aplicare:**

Dosarul transmis prin e-mail nu trebuie să depășească 20 MB. Dacă acesta depășește această limită, vă rugăm să-l transmiteți în mai multe mesaje, indicând succesiunea acestora în subiectul e-mailului (de ex: „Aplicație Grant ONG – partea 1 din 2”).

**Confirmarea recepționării aplicației:**

Toate aplicațiile vor fi confirmate printr-un răspuns din partea PNUD în termen de o zi lucrătoare. În cazul în care nu primiți o confirmare în acest interval, vă rugăm să contactați direct pe domnul Eugen Chiabur la numărul de telefon sau adresa de e-mail menționate mai sus.

**Important:** Dosarele incomplete sau transmise după termenul limită nu vor fi luate în considerare.

# **VIII. Sesiune de informare pentru solicitanți**

Proiectul PNUD „Sprijinirea autorităților din Republica Moldova în gestionarea durabilă a râului Nistru” va organiza o sesiune de informare online destinată potențialilor solicitanți, cu scopul de a oferi clarificări finale privind procedura de aplicare și conținutul dosarului de participare. Sesiunea de informare va avea loc pe platforma Microsoft Teams la data de 19 august 2025, ora 10.00,

Pentru a participa la eveniment, vă rugăm să vă înregistrați în prealabil accesând linkul de mai jos:

[https://events.teams.microsoft.com/event/25feab56-e008-47ae-8acf-99f0f7a02fdf@b3e5db5e-2944-4837-99f5-7488ace54319](https://events.teams.microsoft.com/event/25feab56-e008-47ae-8acf-99f0f7a02fdf%40b3e5db5e-2944-4837-99f5-7488ace54319)